Saiteninstrument
E Saiteninstrumänt, Fachwort Chordofoon (lat.: corda Saite), isch e Muusiginstrumänt, wo mä für e Doon erzüüge äini oder meereri Saite verwändet, wo zwüsche zwäi Pünkt gspannt si. In de mäiste Fäll düen d Saite iiri Schwingige uf e Resonanzkörper überdrääge, wo iire Doon versterkt.

Verschiideni Doonhööchene bechunnt mä über, wemm mä - wie zum Bischbil bi dr Giige oder dr Gitarre - äntwääder d Saite abdäilt und eso dr schwingendi Däil vo dr Saite verchürzt, oder mä het für jeede Doon (mindestens) äi äigeni Saite wie bi dr Harfe oder em Klavier oder mä ziet d Saite straffer aa wie bi dr Hoggeharfe. Es gältet immer: je dünner, je chürzer und je straffer gspannt e Saite isch, umso hööcher wird iire Doon.

Klassifizierige 

Saiteninstrumänt cha mä uf e baar Arte süstematisch iiordne.

Noch däm, wie d Schwingige erzügt wärde 

 bi Zupfinstrumänt wärde d Saite mit de Finger, eme Plektrum oder ere mechanische Vorrichdig (Kiel) zupft:
 ooni Griffbrätt: Harfe, Kithara, Lyra, Third-Bridge-Zither
 mit Griffbrätt: Gitarre, E-Bass, Laute, Mandoline, Banjo, Balalaika, Zither, Ukulele, Saz, Oud, Bouzouki, Sitar 
 mit Klaviatur: Cembalo

 bi Striichinstrumänt wärde d Saite gstriche:
 mit eme Booge: Violine (Giige), Viola (Bratsche), Violoncello, Kontrabass, Gambe, Psalterium, Erhu, Nyckelharpa
 mit eme Raad: Drüllleijere

 Instrumänt, wo d Saite bin ene mit Schleegel oder Hämmerli aagschlaage wärde:
 mit Schleegel wo mä in de Hand hebt: Hackbrätt
 mit Klaviatur: Klavier, Clavichord

 Instrumänt, wo Saite aagebloost wärde:
 vom Wind: Äolsharfe
 mit em Muul: Goura.

Noch däm, wie d Schwingige überdräit wärde 

 Harfe säit mä alle deene Instrumänt, wo d Saite an äim Ändi diräkt mit dr Resonanzdecki vom Korpus verbunde si und am andere Ändi am ene massive Hals agmacht si.

 As Zithere wärde Instrumänt bezäichnet, wo d Saite käi diräkte Kontakt mit dr Resonanzdecki häi und d Saite wie au d Resonanzdecki an massive Sitedäil (Chlötz) aagmacht si.

  Laute si Instrumänt won e Hals häi, und d Schwingig vo de Saite über e Stääg uf d Resonanzdecki überdrait wird.

Dr Chistebass ghöört noch deere Iidäilig zur Klass vo de Harfe, s Hackbrätt isch e Zithere und d Giige e Laute. Es git aber au vili Mischforme: so weer s Klavier zum Bischbil e Zithere ooni Resonanzdecki.

Litratuur 
 Alexander Buchner: Handbuch der Musikinstrumente. Dausien, Hanau/M 1985. ISBN 3-7684-4169-5

Weblingg 

 Aulos und Leiere im prehistorische Spanie
 ATLAS of Plucked Instruments (ängl.)